**Az óvodák nyitva és zárva tartását szabályozó jogszabályi előírások**

*A nemzeti köznevelésiről szóló 2011, évi CXC. törvény (a továbbiakban: Nkt.) 4. § 19. pont szerint:* a **nevelési év** az óvodában szeptember 1-jétől a következő év augusztus 31-éig tartó időszak.

A gyermekek óvodai nevelését a teljes óvodai nevelési évben biztosítani kell.

Az óvoda tehát egész évben (250-252 munkanap) megszakítások nélkül **nyitva tartó** nevelési intézmény.

**Az óvoda nyitva tartása**

Az óvodai nevelés a gyermek neveléséhez szükséges, a teljes óvodai életet magában foglaló foglalkozások keretében folyik, oly módon, hogy a **teljes nyitva tartás ideje alatt** a gyermekekkel **minden csoportban óvodapedagógus foglalkozik**, óvodapedagógusonként és csoportonként összesen **napi két óra átfedési idővel**.*(20/2012. EMMI rendelet 12. §*[*)*](http://njt.hu/cgi_bin/njt_doc.cgi?docid=154155.238971#foot8)

Az óvoda heti és éves nyitvatartási idejének meghatározásáról az óvoda fenntartója dönt. *[Nkt. 83. § (2)]*

Az óvodában a napirendet úgy kell kialakítani, hogy a szülők – a házirendben meghatározottak szerint – gyermeküket az óvodai tevékenység zavarása nélkül behozhassák és hazavihessék.

Törvény értelmében az óvoda **nyári zárva tartásáról** legkésőbb **február tizenötödikéig**, a nevelés nélküli munkanapokról legalább **hét nappal a zárva tartást** megelőzően a szülőket tájékoztatni kell. [*Nkt. 3. § (7)]*

Az óvodát csak átépítés, tisztasági festés, vagy használhatatlanná válás esetén lehet zárva tartani!

**Óvodánk nyitva tartása:**

Óvodánk hétfőtől péntekig 5 napos munkarenddel működik.

Napi nyitva tartásunk ideje: 6.30 – 17.00 óráig, napi 10.5 óra.

Az óvoda nyitását követően, reggel 6.30-7.30-ig, valamint délután16.oo-17.00-ig összevontan működnek a csoportok.

Óvodánk teljes nyitva tartása alatt óvodapedagógus foglalkozik a gyermekekkel.

Reggel 8.00-ig számítunk a gyermekek érkezésére.

Rendezvények alkalmával a nyitvatartási időtől való eltérést az intézményvezető engedélyezi.

**Óvodánkban a zárva tartás rendje:**

**Intézményünk a fenntartó jóváhagyásával tart zárva:**

* Nyáron a szükséges karbantartások, a tisztasági festés és a fertőtlenítő takarítás miatt évente egyszer 3 hetet. A nyári zárva tartásról a szülőket minden év február 15-ig tájékoztatjuk. Külön megállapodás alapján ez idő alatt a Hévízi Brunszvik Teréz Napközi Otthonos Óvoda fogadja azokat a gyermekeket, akiknek az elhelyezését a szüleik nem tudják megoldani óvodánk nyári zárva tartásának ideje alatt. Az ellátást igénybevevő szülők az ellátással kapcsolatban felmerülő térítési díjat a Brunszvik Teréz Napközi Otthonos Óvoda részére térítik meg. A nyári zárva tartás ideje alatt szerdai napokon 9.00-12.00 óráig a hivatalos ügyek intézése miatt ügyeletet tartunk.
* Az óvodában a nevelés nélküli munkanapok száma évi 5 lehet, igénybevételükről a szülőket 7 nappal előtte tájékoztatjuk. A nevelés nélküli munkanapokat nevelőtestületünk szakmai továbbképzésekre, valamint az óvoda működésével kapcsolatos tervezési és értékelési feladatokra, dokumentumok készítésére használja fel.
* Óvodánk az őszi, a téli és a tavaszi szünetekben nyitva tart.
* Egyéb zárva tartásról a fenntartó dönt. Ilyen lehet a Karácsony és Új év közötti időszak, amikor a gazdaságos működés érdekében az óvoda zárva tarthat. A döntésről legkésőbb a fenntartó döntését követő 7 munkanapon belül tájékoztatjuk a szülőket, melynek tudomásul vételét aláírásukkal hitelesítik.